En stor del amerikanske internetbrugere med den brugerbaserede online encyklopædi i spidsen er i oprør over et lovforslag fra Kongressen, der i kampen mod netpirateri vil gøre det muligt at lukke internetsider, der viser, eller henviser til materiale, som ulovligt er lagt ud på nettet.

Det er især den ulovlige deling og salg af ikke mindst film og musik, som lovforslaget sigter efter. Det betyder, at den engelsksprogede del af Wikipedia lukker ned, men ikke den danske.

- Det er helt klart noget, vi bakker op om, men det vil ikke gøre en forskel, om den danske også lukker ned eller ej, siger administrator for Wikipedia i Danmark, Ole Palnatoke Andersen til DR Nyheder.

Han understreger, at Wikipedia Danmark bakker op om initiativet i USA, men at det er et anliggende mellem dem og politikerne i USA.

Ødelægger internettet

Forslaget "Stop Online Piracy Act" ødelægger ifølge kritikerne samtidig hele internettets grundidé om informationernes frie bevægelighed.

Derfor lukker den engelsksprogede del af Wikipedia ned i 24 timer fra klokken 6.00 i morgen tidlig dansk tid.

- Verden vil savne Wikipedia

På forskellige internet sider bakker brugere op om Wikipedia:

- Verden kommer til at se, hvor meget den vil savne Wikipedia, lyder det på Youtube fra en amerikaner med brugernavnet VevoKeith.